## Pravilnik o pomorskim knjižicama, odobrenjima za ukrcanje i nadležnosti lučkih kapetanija za izdavanje

### NN 4/1998 (13.1.1998.), Pravilnik o pomorskim knjižicama, odobrenjima za ukrcanje i nadležnosti lučkih kapetanija za izdavanje

# **MINISTARSTVO POMORSTVA, PROMETA I VEZA**

Na temelju članka 1043. stavak 1. točka 10. i 28. Pomorskog zakonika
("Narodne novine" br. 17/94, 74/94 i 43/96), ministar pomorstva, prometa
i veza Republike Hrvatske, donosi

## **PRAVILNIK**

### **O POMORSKIM KNJIŽICAMA, ODOBRENJIMA ZA UKRCANJE I NADLEŽNOSTI LUČKIH KAPETANIJA ZA IZDAVANJE**

I. OPĆE ODREDBE

Članak 1.

Pomorsku knjižicu mora imati državljanin Republike Hrvatske ukrcan kao
član posade broda upisanog u upisniku brodova Republike Hrvatske.

Pomorskom knjižicom dokazuje se identitet i hrvatsko državljanstvo,
stručna osposobljenost, zdravstvena sposobnost, svojstvo u kojem je osoba
ukrcana i trajanje službe na brodu upisanom u upisnik brodova Republike
Hrvatske.

Članak 2.

Odobrenje za ukrcanje mora imati strani državljanin ili osoba bez državljanstva
ukrcana kao član posade broda upisanog u upisniku brodova Republike Hrvatske.

Odobrenjem za ukrcanje dokazuje se identitet, stručna osposobljenost,
zdravstvena sposobnost, svojstvo u kojem je osoba ukrcana i trajanje službe
na brodu upisanom u upisnik brodova Republike Hrvatske.

Članak 3.

Pomorska knjižica, odnosno odobrenje za ukrcanje može se izdati osobi
koja je:

1. navršila 15 godina života;

2. tjelesno i duševno zdrava i sposobna za obavljanje određenih poslova
na brodu;

3. pohađala obvezatan tečaj i položila ispit iz temeljne sigurnosti
na brodu sukladno Pravilu VI/I Međunarodne konvencije o standardima izobrazbe,
izdavanja ovlaštenja i obavljanju brodske straže pomoraca 1978/1995.

Prije izdavanja pomorske knjižice odnosno odobrenja za ukrcanje utvrđuje
se identitet osobe.

Pomorska knjižica odnosno odobrenje za ukrcanje je neprenosiv osobni
dokument koji je pomorac dužan imati kada je ukrcan kao član posade broda
upisanog u upisniku brodova Republike Hrvatske.

II. POMORSKA KNJIŽICA

Članak 4.

Pomorska knjižica sadrži:

1. natpis "Republika Hrvatska" s utisnutim grbom Republike Hrvatske
i naziv "POMORSKA KNJIŽICA";

2. oznaku i broj serije te broj pod kojim je pomorska knjižica zavedena
u upisnik izdanih pomorskih knjižica;

3. ime i prezime, jedinstveni matični broj građana, datum, mjesto. općina
i država rođenja te državljanstvo imaoca pomorske knjižice;

4. brojčanu oznaku stranice;

5. nazive mjesta, općine i države, gdje prebiva imalac pomorske knjižice;

6. mjesto za fotografiju (format 3,5x4 cm) i potpis imaoca pomorske
knjižice;

7. naziv tijela koje je izdalo pomorsku knjižicu, te mjesto i datum
izdavanja pomorske knjižice;

8. rok važenja pomorske knjižice;

9. mjesto za potpis osobe ovlaštene za izdavanje pomorske knjižice;

10. podatke o osposobljenosti (upisuju se podaci o tome za koje je poslove
na brodu imalac pomorske knjižice osposobljen i svaka osposobljenost koju
stekne ili mu se prizna u pomorskoj plovidbi nakon izdavanja pomorske knjižice,
s naznakom isprave na osnovi koje je osposobljenost utvrđena, naziv tijela
koje je ispravu izdalo te broj i datum izdavanja isprave);

11. podatak o liječničkom pregledu (upisuju se podaci o zdravstvenoj
ustanovi koja je izdala uvjerenje, o zdravstvenoj sposobnosti imaoca pomorske
knjižice s brojem i datumom izdavanja te o službi na brodu za koju je zdravstveno
sposoban);

12. podatke o krvnoj grupi i RH faktoru imaoca pomorske knjižice;

13. mjesto za unošenje viza;

14. podatke o ranijim ukrcanjima na brodove upisane u upisniku brodova
Republike Hrvatske (upisuju se podaci o trajanju ranijih ukrcanja imaoca
pomorske knjižice prije izdavanja nove pomorske knjižice - prema kategorijama
plovidbe, uz naznaku broja prethodne pomorske knjžice i mjesta izdavanja
iste);

15. podatke o ukrcanju i iskrcanju (upisuju se podaci o ukrcanju, odnosno
iskrcanju imaoca pomorske knjižice, s imenom luke i datumom ukrcanja odnosno
iskrcanja; svojstvu u kojemu je pomorac ukrcan; imenu i vrsti broda; imenu
luke upisa broda; bruto tonaži broda; vrsti i snazi pogonskog postrojenja
broda; kategoriji plovidbe broda i vremenu koje je imalac pomorske knjižice
proveo na brodu), te ime, prezime i potpis zapovjednika, odnosno ovlaštene
osobe koja je upisala i ovjerila podatke;

16. podatke o oduzimanju ovlaštenja - svjedodžbe (upisuju se podaci
o oduzimanju ovlaštenja - svjedodžbe za obavljanje službe na brodu, s naznakom:
koje je tijelo, kada, pod kojim brojem i za koje vrijeme, donijelo rješenje
o oduzimanju ovlaštenja, serijski broj i datum izdavanja oduzetog ovlaštenja
- svjedodžbe, te naziv tijela koje ga je izdalo);

17. mjesto za napomene.

III. ODOBRENJE ZA UKRCANJE

Članak 5.

Odobrenje za ukrcanje sadrži:

1. natpis "Republika Hrvatska" s utisnutim grbom Republike Hrvatske
i naziv "ODOBRENJE ZA UKRCANJE";

2. oznaku i broj serije, te broj pod kojim je odobrenje za ukrcanje
zavedeno u upisnik izdanih odobrenja za ukrcanje;

3. ime, prezime, datum, mjesto i država rođenja, te državljanstvo imaoca
odobrenja za ukrcanje;

4. brojčanu oznaku stranice;

5. nazive mjesta, općine i države gdje prebiva imalac odobrenja za ukrcanje;

6. mjesto za fotografiju (format 3,5x4 cm) i potpis imaoca odobrenja
za ukrcanje;

7. naziv tijela koje je izdalo odobrenje za ukrcanje, te mjesto i datum
izdavanja;

8. rok važenja odobrenja za ukrcanje;

9. mjesto za ime, prezime i potpis osobe ovlaštene za izdavanje odobrenja
za ukrcanje;

10. podatke o osposobljenosti (upisuju se podaci o tome za koji je posao
na brodu imalac odobrenja za ukrcanje osposobljen i svaka osposobljenost
koju stekne ili mu se prizna u pomorskoj plovidbi nakon izdavanja odobrenja
za ukrcanje, s naznakom isprave na temelju koje je osposobljenost utvrđena,
naziv tijela koje je ispravu izdalo, te broj i datum izdavanja isprave);

11. podatke o liječničkom pregledu (upisuje se naziv zdravstvene ustanove
koja je izdala liječničko uvjerenje, broj i datum izdavanja liječničkog
uvjerenja, te naziv službe na brodu za koju je imalac odobrenja za ukrcavanje
sposoban);

12. podatke o krvnoj grupi i RH faktoru imaoca odobrenja za ukrcanje;

13. podatke o ukrcanju i iskrcanju (upisuju se podaci o ukrcanju odnosno
iskrcanju imaoca odobrenja za ukrcanje, s imenom luke i datumom ukrcanja
odnosno iskrcanja; svojstvu u kojemu je imalac odobrenja za ukrcanje ukrcan;
imenu i vrsti broda; imenu luke upisa broda; bruto tonaži broda; vrsti
i snazi pogonskog postrojenja broda; kategoriji plovidbe broda; vremenu
koje je imalac odobrenja za ukrcanje proveo na brodu), te ime, prezime
i potpis zapovjednika odnosno ovlaštene osobe koja je upisala i ovjerila
podatke;

14. podatke o oduzimanju ovlaštenja - svjedodžbe (upisuju se podaci
o oduzimanju ovlaštenja - svjedodžbe za obavljanje poslova na brodu, s
naznakom: koje je tijelo, kada, pod kojim brojem i za koje vrijeme, donijelo
rješenje o oduzimanju ovlaštenja, serijski broj i datum izdavanja oduzetog
ovlaštenja - svjedodžbe te naziv tijela koje ga je izdalo);

15. mjesto za napomene.

Članak 6.

Pomorska knjižica i odobrenje za ukrcanje tiskaju se na hrvatskom jeziku
i u prijevodu na engleskom jeziku, a podaci se unose na hrvatskom jeziku.

IV. ROKOVI VAŽENJA POMORSKE KNJIŽICE I ODOBRENJA ZA UKRCANJE

Članak 7.

Pomorska knjižica izdaje se s rokom važenja od 10 godina.

Pomorska knjižica, ako je u nju unijeta viza, služi članu posade kao
putna isprava za putovanje u inozemstvo radi ukrcanja na brod ili za povratak
u Republiku Hrvatsku po iskrcanju s broda upisanog u upisniku brodova Republike
Hrvatske.

Pomorskoj knjižici prestaje važnost i prije isteka roka od 10 godina
od dana izdavanja ukoliko imalac iste ne obavi pravovremeno liječnički
pregled u roku definiranom propisima o zdravstvenom nadzoru nad članovima
posade brodova upisanih u upisniku brodova Republike Hrvatske.

Članak 8.

Odobrenje za ukrcanje izdaje se s rokom valjanosti od 5 godina.

Odobrenju za ukrcanje prestaje važenje i prije isteka roka od 5 godina
od dana izdavanja ukoliko imalac iste ne obavi pravovremeno kontrolni liječnički
pregled u roku definiranom propisima o zdravstvenom nadzoru nad članovima
posade brodova upisanih u upisniku brodova Republike Hrvatske.

V. NADLEŽNOST IZDAVANJA POMORSKE KNJIŽICE I ODOBRENJA ZA UKRCANJE

Članak 9.

Pomorsku knjižicu i odobrenje za ukrcanje izdaje lučka kapetanija nadležna
prema prebivalištu podnosioca zahtjeva i to:

1. za područje Županije istarske - Lučka kapetanija Pula;

2. za područje Županije primorsko-goranske - Lučka kapetanija Rijeka;

3. za područje Županije ličko-senjske - Lučka kapetanija Senj;

4. za područje Županije zadarske - Lučka kapetanija Zadar;

5. za područje Županije šibensko-kninske - Lučka kapetanija Šibenik;

6. za područje Županije splitsko-dalmatinske - Lučka kapetanija Split;

7. za područje gradova Ploče i Metković te općina Opuzen, Slivno - Ravno,
Zažablje, Kula Norinska i Pojezerje - Lučka kapetanija Ploče;

8. za područje Županije dubrovačko-neretvanske, osim mjesta navedenih
u točki 6. - Lučka kapetanija Dubrovnik.

Za državljane Republike Hrvatske s prebivalištem izvan županija iz stavka
1. ovoga članka, za izdavanje pomorskih knjižica nadležna je Lučka kapetanija
Rijeka.

Za državljane Republike Hrvatske s prebivalištem u Republici Bosni i
Hercegovini, za izdavanje pomorskih knjižica nadležna je Lučka kapetanija
Ploče.

Za sve ostale hrvatske državljane s prebivalištem izvan Republike Hrvatske
i Republike Bosne i Hercegovine, za izdavanje pomorskih knjižica nadležna
je lučka kapetanija - ovisno o teritorijalnoj pripadnosti matičnog ureda
u čijoj je knjizi državljana evidentiran podnositelj zahtjeva, a u skladu
sa stavcima 1. i 2. ovoga članka.

VI. POSTUPAK IZDAVANJA POMORSKE KNJIŽICE I ODOBRENJA ZA UKRCANJE

Članak 10.

Zahtjev za izdavanje pomorske knjižice podnosi se nadležnoj lučkoj kapetaniji,
a sadrži podatke koji se upisuju u pomorsku knjižicu.

Uz zahtjev za izdavanje pomorske knjižice podnosilac zahtjeva prilaže:

1. preslik domovnice - ako zahtjev podnosi poštom, odnosno osobnu iskaznicu
ili drugu ispravu iz koje se može utvrditi identitet i državljanstvo na
uvid - ako zahtjev predaje osobno;

2. liječničko uvjerenje, izdano sukladno propisima o zdravstvenom nadzoru
nad članovima posade brodova upisanih u upisniku brodova Republike Hrvatske.
Liječničko uvjerenje može izdati samo od Ministarstva zdravstva ovlaštena
zdravstvena ustanova, odnosno liječnička ordinacija koja posjeduje odgovarajuće
rješenje Ministarstva zdravstva;

3. preslik isprave o stečenoj ili priznatoj osposobljenosti za obavljanje
poslova u trgovačkoj mornarici;

4. preslik ovlaštenja - svjedodžbe odnosno diplome o završnom ispitu,
ovisno o završenoj školi;

5. potvrdu - izvadak o plovidbenom stažu, o prijašnjim ukrcanjima na
brodove upisane u upisniku brodova Republike Hrvatske, ako je prije bio
ukrcan na te brodove;

6. dvije fotografije (format 3,5x 4 cm);

7. preslik potvrde - uvjerenja o završnom obvezatnom tečaju i položenom
ispitu, sukladno članku 3. ovoga Pravilnika.

Preslike priloga iz stavka 2., točke 1., 3., 4. i 7. ovoga članka, prilažu
se uz predočenje originala isprave na uvid kad se predaju osobno, odnosno
ovjerene kad se predaju putem pošte.

Članak 11.

Zahtjev za izdavanje odobrenja za ukrcanje podnosi se nadležnoj lučkoj
kapetaniji, a sadrži podatke koji se upisuju u odobrenje za ukrcanje.

Uz zahtjev za izdavanje odobrenja za ukrcanje podnosilac zahtjeva prilaže:

1. presliku isprave o identitetu;

2. liječničko uvjerenje, izdano prema propisima o zdravstvenom nadzoru
nad članovima posade brodova upisanih u upisniku brodova Republike Hrvatske.
Liječničku svjedodžbu može izdati samo ovlaštena zdravstvena ustanova,
odnosno liječnička ordinacija koja posjeduje odgovarajuće rješenje Ministarstva
zdravstva Republike Hrvatske;

3. presliku isprave o stečenoj i priznatoj osposobljenosti u trgovačkoj
mornarici;

4. presliku ovlaštenja - svjedodžbe odnosno diplome o završnom ispitu,
ovisno o završenoj školi;

5. potvrdu - izvadak o plovidbenom stažu, o prijašnjim ukrcanjima na
brodove upisane u upisniku brodova Republike Hrvatske, ako je prije bio
ukrcan na te brodove;

6. presliku odobrenja za stalno nastanjenje odnosno za privremeni boravak
u Republici Hrvatskoj;

7. presliku odobrenja za zasnivanje radnog odnosa - radna viza;

8. dvije fotografije (format 3,5x4 cm);

9. presliku potvrde - uvjerenja o završenom obvezatnom tečaju i položenom
ispitu, sukladno članku 3. ovoga Pravilnika.

Preslike priloga iz stavka 2. točke 1., 3., 4., 6., 7. i 9. ovoga članka,
prilažu se ovjerene kod nadležne službe, uz predočenje originala isprave
na uvid.

VII. UNOŠENJE PODATAKA U POMORSKU KNJIŽICU I ODOBRENJE ZA UKRCANJE

Članak 12.

Nakon izdavanja pomorske knjižice i odobrenja za ukrcanje osobama koje
se ukrcavaju na brodove upisane u upisniku brodova Republike Hrvatske,
podatke predviđene ovim pravilnikom za unošenje u pomorsku knjižicu odnosno
odobrenje za ukrcanje upisuju:

1. brodar odnosno vlasnik broda - podatke o ukrcaju i iskrcaju zapovjednika
broda uz predočenje pisanog naloga za ukrcaj odnosno iskrcaj zapovjednika;

2. zapovjednik broda ili časnik koji ga zamjenjuje - podatke o ukrcaju
i iskrcaju ostalih članova posade;

3. ovlašteni liječnik - podatke o krvnoj grupi i RH faktoru;

4. policijska uprava odnosno policijska postaja na čijem se području
nalazi prebivalište podnosioca zahtjeva - vizu;

5. tijelo nadležno za izdavanje pomorske knjižice odnosno odobrenja
za ukrcanje, a u inozemstvu - diplomatsko ili konzularno predstavništvo
Republike Hrvatske.

Članak 13.

Svako unošenje podataka u pomorsku knjižicu odnosno odobrenje za ukrcanje
mora biti potpisano od ovlaštene osobe i ovjereno pečatom broda, brodara
ili vlasnika broda, odnosno nadležnog tijela. Ispod potpisa ispisuje se
u zagradi tiskanim slovima ime i prezime potpisnika.

Pri iskrcaju člana posade broda, trajanje službe na brodu upisuje se
u isprave iz stavka 1. ovog članka brojevima i slovima.

Članak 14.

Da podaci o ukrcaju ili iskrcaju uneseni u pomorsku knjižicu, odnosno
u odobrenje za ukrcanje izdano osobama koje se ukrcavaju na brodove upisane
u upisnik brodova Republike Hrvatske, odgovaraju podacima o ukrcaju ili
iskrcaju unesenim u popis posade, ovjerava tijelo određeno propisima, a
ako je ukrcaj odnosno iskrcaj obavljen u inozemstvu - diplomatsko odnosno
konzularno predstavništvo Republike Hrvatske.

Ako zapovjednik broda upisanog u upisniku brodova Republike Hrvatske
ukrca ili iskrca osobu u luci strane države u kojoj nema diplomatskog ili
konzularnog predstavništva Republike Hrvatske, unijet će u pomorsku knjižicu
odnosno odobrenje za ukrcanje, umjesto ovjere iz stavka 1. ovoga članka,
bilješku da je ukrcaj odnosno iskrcaj upisan u brodski dnevnik, s naznakom
knjige i stranice brodskog dnevnika na kojoj je bilješka upisana. Takvu
bilješku zapovjednik broda trgovačke mornarice Republike Hrvatske ovjerava
svojim potpisom i pečatom.

Dolaskom u prvu hrvatsku luku ili luku u kojoj postoji diplomatsko odnosno
konzularno predstavništvo, lučka kapetanija ili diplomatsko odnosno konzularno
predstavništvo također će ovjeriti ukrcaj odnosno iskrcaj.

VIII. ZAMJENA POMORSKE KNJIŽICE I ODOBRENJA ZA UKRCANJE

Članak 15.

Pomorska knjižica odnosno odobrenje za ukrcanje zamijenit će se novom:

1. kada joj istekne važnost propisana u članku 6. i 7. ovog pravilnika;

2. kada se rubrike predviđene za upis podataka popune podacima;

3. kada se istroši ili ošteti toliko da postane neupotrebljiva;

4. kada imalac pomorske knjižice odnosno odobrenja za ukrcanje promijeni
ime ili prezime;

5. kada izgled imaoca pomorske knjižice odnosno odobrenja za ukrcanje
ne odgovara više njegovom izgledu na fotografiji u pomorskoj knjižici odnosno
odobrenju za ukrcanje ili kad se ošteti fotografija;

6. kada postoji drugi valjani razlog.

Članak 16.

Za zamjenu pomorske knjižice odnosno odobrenja za ukrcanje na osnovi
bilo koje točke prethodnog članka imalac pomorske knjižice odnosno odobrenja
za ukrcanje podnosi zahtjev s potrebnim prilozima kako je određeno ovim
pravilnikom.

Ukoliko u trenutku zamjene pomorske knjižice odnosno odobrenja za ukrcanje
nije proteklo više od polovice predviđenog roka valjanosti liječničkog
uvjerenja, može se isto upisati u novu pomorsku knjižicu odnosno odobrenje
za ukrcanje.

U slučajevima propisanim u glavi IX. ovoga Pravilnika primjenjuju se
odredbe iz stavka 1. i 2. ovoga članka.

Članak 17.

U novu pomorsku knjižicu odnosno odobrenje za ukrcanje unose se svi
podaci o ranijim ukrcanjima na brodove upisane u upisniku brodova Republike
Hrvatske.

Ako je ranije izdana isprava iz stavka 1. ovog članka popunjena ili
je postala neupotrebljiva, zbirni podaci o ranijim ukrcanjima što ih ona
sadrži prenose se u novu s naznakom broja i datuma izdavanja stare isprave
i tijela koje je ispravu izdalo.

IX. NESTANAK POMORSKE KNJIŽICE I ODOBRENJA ZA UKRCANJE

Članak 18.

Nestanak pomorske knjižice odnosno odobrenje za ukrcanje u Republici
Hrvatskoj imalac je dužan prijaviti tijelu koje je knjižicu odnosno odobrenje
izdalo.

Nestanak isprave iz stavka 1. ovog članka u inozemstvu, imalac je dužan
prijaviti najbližem diplomatskom ili konzularnom predstavništvu Republike
Hrvatske, a nakon povratka u Republiku Hrvatsku - tijelu iz stavka 1. ovog
članka.

Nadležno tijelo će nestalu putnu ispravu rješenjem proglasiti nevažećom.

Protiv rješenja iz stavka 3. ovoga članka žalba nije dopuštena.

Rješenje iz stavka 3. ovog članka objavit će se u "Narodnim novinama"
o trošku stranke.

X. OČEVIDNIK IZDATIH POMORSKIH KNJIŽICA I ODOBRENJA ZA UKRCANJE

Članak 19.

Očevidnik pomorskih knjižica odnosno odobrenja za ukrcanje vodi tijelo
koje ih izdaje, automatskom obradom podataka i odgovarajućim knjigama.

Očevidnik koji se vodi u odgovarajućim knjigama sastoji se od:

1. zbirke isprava (u koju se ulažu svi zahtjevi i prilozi koji se odnose
na predmetnu pomorsku knjižicu odnosno odobrenje za ukrcanje);

2. upisnika izdanih pomorskih knjižica odnosno odobrenja za ukrcanje
(u koji se upisuju: redni broj upisnika, klasa, datum izdavanja, rok valjanosti,
oznaka i broj serije, prezime i ime, jedinstveni matični broj građana,
datum, mjesto, općina i država rođenja, državljanstvo, adresa prebivališta,
podaci o liječničkom pregledu i podaci o osposobljenosti u trgovačkoj mornarici);

3. abecednog imenika (u koji se pored prezimena i imena osobe upisuju
redni broj, oznaka i broj serije).

U upisnik izdanih odobrenja za ukrcanje pored podataka navedenih u točki
2. ovog članka upisuje se i podatak o državljanstvu osobe kojoj je isprava
izdana.

Nadležno tijelo smije podatke o pomorskim knjižicama odnosno odobrenjima
za ukrcanje prosljeđivati, obrađivati i koristiti samo u skladu sa zakonom
i propisima donijetim na temelju zakona.

Nadležno tijelo dat će podatke iz evidencije pomorskih knjižica odnosno
odobrenja za ukrcanje:

1. osobi o kojoj se podaci vode u evidenciji na njezin osobni zahtjev
i uz naznaku u koju svrhu i namjenu traži podatke;

2. državnim tijelima koja zatraže podatke pod uvjetom da su na temelju
zakona ili drugog propisa ovlaštena tražiti ili primiti takve podatke,
odnosno u slučajevima kad bez zatraženih podataka ne bi bila u stanju obavljati
svoje zadatke, odnosno kada te podatke nije moguće pribaviti ili ih je
moguće pribaviti samo uz nesrazmjerno visok trošak.

Podaci iz stavka 1. ovog članka izdaju se na pisani zahtjev.

U ostalim slučajevima i pod uvjetima koji nisu propisani ovim člankom
podaci se mogu izdati samo uz odobrenje Ministarstva pomorstva, prometa
i veza Republike Hrvatske.

XI. PRIJELAZNE I ZAVRŠNE ODREDBE

Članak 20.

Pomorske knjižice odnosno odobrenja za ukrcanje izdana osobama ukrcanima
na brodove upisane u upisniku brodova Republike Hrvatske prije stupanja
na snagu ovog pravilnika, vrijedi do u njima naznačenog roka.

Članak 21.

Ministar u ministarstvu nadležnom za poslove pomorstva u roku od 90
dana od dana stupanja na snagu ovog Pravilnika propisat će:

- obrazac pomorske knjižice i obrazac odobrenja za ukrcanje;

- cijenu pomorske knjižice i odobrenja za ukrcanje;

- obrazac zahtjeva za izdavanje odnosno zamjenu pomorske knjižice i
obrazac odobrenja za ukrcanje;

- obrazac i način vođenja očevidnika izdanih pomorskih knjižica i odobrenja
za ukrcanje.

Članak 22.

Na dan stupanja na snagu ovog pravilnika prestaju važiti:

1. Pravilnik o pomorskim i brodarskim knjižicama i odobrenjima za ukrcanje
("Narodne novine" br. 53/91)

2. Naredba o nadležnosti lučkih kapetanija odnosno kapetanija pristaništa
za izdavanje pomorskih knjižica odnosno brodarskih knjižica i odobrenja
za ukrcanje ("Narodne novine" br. 31/84).

Članak 23.

Ovaj Pravilnik stupa na snagu osmog dana od dana objave u "Narodnim
novinama", a primjenjuje se od 1. travnja 1998. godine.

Klasa: 011-01/96-02/20
Urbroj: 530-02-97-3
Zagreb, 28. studenoga 1997.

Ministar
**mr. Željko Lužavec,** v. r.

Pravilnik, NN 4/1998-48